
LIETUVOS RESPUBLIKOS SEIMO

INFORMACINĖS VISUOMENĖS PLĖTROS KOMITETAS

POSĖDŽIO PROTOKOLAS

2013-12-04 Nr. 280-P-35
Vilnius

Posėdis įvyko 2013 m. gruodžio 4 d. 10.00 val.

Posėdžio pirmininkas – Mindaugas Bastys.

Posėdžio sekretorė – Lina Giriūnienė.

Dalyvavo:

Komiteto nariai: V. Fiodorovas, S. Jovaiša, G. Kirkilas, I. Šiaulienė, D. Teišerskytė, P. Žeimys.
DARBOTVARKĖ:

1. Kibernetinio saugumo užtikrinimo būklė, problemos ir perspektyvos.
2. Pasiekimų, užtikrinančių, kad nuo 2014-01-01 tarp valstybės ir savivaldybių institucijų, įstaigų ir įmonių būtų keičiamasi e. dokumentais, apžvalga ir E. pristatymo informacinės sistemos naudojimo tam perspektyvos.
1. SVARSTYTA. Kibernetinio saugumo užtikrinimo būklė, problemos ir perspektyvos.
Kalbėjo: T. Stamulis, S. Jovaiša, I. Šiaulienė, V. Butrimas, M. Bastys, R. Bražėnas, R. Rainys, V. Misiukonienė, S. Štarolis.
NUSPRĘSTA. Konstatuoti, kad:
1.
Lietuvos kibernetinio saugumo įstatymas rengiamas itin ilgai, šiai veiklai neskiriamas pakankamas dėmesys ir žmogiškieji ištekliai;
2.
neidentifikuota kritinė informacinė infrastruktūra, neparengta jos identifikavimo metodologija;
3. nepakankami  žmogiškieji ir finansiniai ištekliai kibernetinio saugumo politikos formavimo funkcijoms vykdyti;
4.
rengiamam Kibernetinio saugumo įstatymo projektui, pateiktų pastabų kiekis rodo kad,  įstatymo projektas nepakankamai aiškiai apibrėžia įstatymo objektą, t.y. ką, nuo ko ir kaip reikia saugoti. Neužtikrinama įstatymo projekto kokybė ir išbaigtumas, detaliai išanalizuojant ir aiškiai apibrėžiant Lietuvos kibernetinio saugumo sistemos struktūrą, atsakomybes, funkcijas ir atsakingas institucijas;
5.
nėra aiškiai išsakytos Vyriausybės pozicijos dėl aktyvesnio viešo administravimo institucijų naudojimosi Saugiu valstybiniu duomenų perdavimo tinklu ir jame įdiegtomis kolektyvinėmis saugos nuo grėsmių iš viešųjų tinklų priemonėmis.
Siūlyti Vyriausybei:

1. rengiant 2015 m. biudžeto projektą skirti ypatingą dėmesį kibernetinio saugumo užtikrinimo veiklų finansavimui;

2. rengiant Kibernetinio saugumo įstatymą laikytis konceptualių nuostatų, atsižvelgiant į rengiamus Europos Sąjungos teisės aktus kibernetinio saugumo užtikrinimo srityje, apibrėžti  Įstatymo apimtis bei aiškiai nurodyti ką, nuo ko ir kaip reikia saugoti, parengti Lietuvos kibernetinio saugumo sistemos struktūrą, nurodant atsakingas institucijas ir jų funkcijas. 

Pritarta bendru sutarimu.
2. SVARSTYTA. Pasiekimų, užtikrinančių, kad nuo 2014-01-01 tarp valstybės ir savivaldybių institucijų, įstaigų ir įmonių būtų keičiamasi e. dokumentais, apžvalga ir E. pristatymo informacinės sistemos naudojimo tam perspektyvos.
Kalbėjo: R. Kraujelis, R. Čepaitis, M. Bastys, G. Babravičius, R. Krukauskas, V. Fiodorovas.
NUSPRĘSTA. Siūlyti Vyriausybei:
1. priimti politinį sprendimą dėl elektroninio dokumento PDF formatu specifikacijos patvirtinimo, nes tokios specifikacijos taikymas bus neišvengiamai susijęs su įstaigų informacinių išteklių valdymu;
2. nustatyti terminą, nuo kada visos valstybės ir savivaldybių institucijos ir įstaigos keistųsi tik elektroniniais dokumentais;
3. įpareigoti ministerijas peržiūrėti jų reguliavimo srities valstybės institucijų, įstaigų ir įmonių teisės aktus, kad būtų išvengta nuostatų, trukdančių keistis elektroniniais dokumentais (dokumentų spausdinimas, antspaudų reikalavimas ir pan.);
4. nustatyti, kokią dalį įstaigos per kalendorinius metus rengiamų dokumentų turi sudaryti elektroniniai dokumentai (procentais); 
5. nustatyti laiko žymų naudojimo tvarką, įvertinant galimybę steigti Valstybinę laiko žymų formavimo sistemą;
6. siekiant efektyvaus valstybės biudžeto lėšų naudojimo bei elektroninių viešųjų paslaugų prieinamumo gyventojams ir verslui, užtikrinti tokių bendro naudojimo IT paslaugų, kaip e-Pristatymo paslaugos, integraciją į Valstybės informacinių išteklių sąveikumo platformą.
Pritarta bendru sutarimu.

